**Bedre muskel- og skjeletthelse vil gi store innsparinger i sykelønn**

**Over 1 million nordmenn, nesten 1 av 5 innbyggere, har ulike former for muskel- og skjelettsykdom. Dette er den største enkeltårsaken til sykefravær i Norge. En bedring av denne gruppens helse, vil ha stor effekt på kostnadene ved sykefravær, både for den enkelte, arbeidsgivere og samfunnet.**

Revmatiske sykdommer og muskel- og skjelettplager utgjør 11 prosent av det samlede helsetapet i Norge og koster samfunnet 255 milliarder kroner i året. Den største kostnaden tar pasienten selv, ved å leve et liv med sykdom. Det spesielle med revmatiske sykdommer og muskel- og skjelettplager er at det koster så mye utenfor helsevesenet: Utgifter i forbindelse med sykefravær og uførhet er vesentlig høyere enn for alle andre sykdomsgrupper. Dette har ikke myndighetene forstått.

NRF mener norske myndigheter nå må prioritere muskel- og skjeletthelse høyere gjennom:

* Styrking av forskning på revmatiske sykdommer og muskel- og skjelettplager som tilsvarer det samlede helsetapet
* Utvidelse av opptrappingsplanen virkeperiode og øremerking av midler til rehabilitering i kommunene
* Satsing på helhetlig behandlings- og rehabiliteringsforløp for muskel- og skjelettsykdommer – diagnosespesifikt og symptomspesifikt

Revmatiske sykdommer og muskel- og skjelettplager kan ikke lenger pleies gjennom fagre ord og gode intensjoner. Nå må norske myndigheter forstå alvoret og øke bevilgningene deretter – *muskel- og skjeletthelse må prioriteres høyere!*